CELEX: 32019R2026
Language: mt
Date: 2019-11-21 00:00:00
Title: Regolament Ta’ Implimentazzjoni Tal-Kunsill (UE) 2019/2026 tal-21 ta’ Novembru 2019 li jemenda r-Regolament ta’ Implimentazzjoni (UE) Nru 282/2011 fir-rigward ta’ provvisti ta’ merkanzija jew servizzi ffaċilitati permezz ta’ interfaċċi elettroniċi u l-iskemi speċjali għal persuni taxxabbli li jipprovdu servizzi lil persuni mhux taxxabbli, li jbigħu b’distanza merkanzija u xi provvisti domestiċi ta’ merkanzija

4.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 313/14
               
            
         REGOLAMENT TA’ IMPLIMENTAZZJONI TAL-KUNSILL (UE) 2019/2026
         tal-21 ta’ Novembru 2019
         li jemenda r-Regolament ta’ Implimentazzjoni (UE) Nru 282/2011 fir-rigward ta’ provvisti ta’ merkanzija jew servizzi ffaċilitati permezz ta’ interfaċċi elettroniċi u l-iskemi speċjali għal persuni taxxabbli li jipprovdu servizzi lil persuni mhux taxxabbli, li jbigħu b’distanza merkanzija u xi provvisti domestiċi ta’ merkanzija
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 397 tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Id-Direttiva 2006/112/KE ġiet emendata bid-Direttiva tal-Kunsill (UE) 2017/2455 (2) li fost l-oħrajn estendiet il-kamp ta’ applikazzjoni tal-iskemi speċjali għal persuni taxxabbli mhux stabbiliti li jipprovdu servizzi ta’ telekomunikazzjoni, ta’ xandir jew servizzi elettroniċi lil persuni mhux taxxabbli, għat-tipi kollha ta’ servizzi kif ukoll għal bejgħ b’distanza intra-Komunitarju ta’ merkanzija u bejgħ b’distanza ta’ merkanzija importata minn territorji terzi jew pajjiżi terzi. Id-Direttiva (UE) 2017/2455 introduċiet ukoll ċerti dispożizzjonijiet għal persuni taxxabbli li jiffaċilitaw provvisti ta’ merkanzija jew servizzi magħmula minn persuni taxxabbli oħrajn permezz tal-użu ta’ interfaċċa elettronika bħal post tas-suq online, pjattaforma, portal jew mezzi simili.
                  
               
                     (2)
                  
                  
                     Id-dispożizzjonijiet dettaljati għall-applikazzjoni ta’ dawk l-iskemi speċjali stipulati fir-Regolament ta’ Implimentazzjoni tal-Kunsill (UE) Nru 282/2011 (3) jenħtieġ li jiġu aġġornati wara l-estensjoni tal-kamp ta’ applikazzjoni tagħhom.
                  
               
                     (3)
                  
                  
                     Id-definizzjonijiet ta’ “bejgħ mill-bogħod intra-Komunitarju ta’merkanzija”u “bejgħ mill-bogħod ta’ merkanzija importata minn territorji terzi jew pajjiżi terzi” fid-Direttiva 2006/112/KE tkopri wkoll provvisti ta’ merkanzija meta l-fornitur jintervjeni indirettament biex din tingħata jew tiġi ttrasportata lill-klijent. Għalhekk, sabiex tiġi żgurata l-applikazzjoni korretta u uniformi ta’ dawk id-definizzjonijiet fl-Istati Membri u biex tissaħħaħ iċ-ċertezza legali kemm għall-operaturi ekonomiċi, kif ukoll għall-amministrazzjonijiet tat-taxxa, huwa neċessarju li tiġi ċċarata u definita t-tifsira tat-terminu “indirettament” f’dan il-kuntest.
                  
               
                     (4)
                  
                  
                     Sabiex tiġi żgurata l-applikazzjoni uniformi fl-Istati Membri tad-dispożizzjonijiet li jirrigwardaw persuni taxxabbli li jiffaċilitaw il-provvisti ta’ merkanzija u servizzi fil-Komunità u sabiex tittejjeb iċ-ċertezza legali għal persuni taxxabbli soġġetti għar-regoli dwar it-taxxa fuq il-valur miżjud (il-VAT) u għall-amministrazzjonijiet tat-taxxa li jinfurzaw dawk ir-regoli, jenħtieġ li tiġi definita aktar it-tifsira tat-terminu “jiffaċilita” u li jiġi ċċarat meta persuna taxxabbli ma titqiesx li tiffaċilita l-provvisti ta’ merkanzija jew servizzi permezz ta’ interfaċċa elettronika.
                  
               
                     (5)
                  
                  
                     Sabiex tiġi żgurata l-applikazzjoni uniformi tar-regoli tal-VAT jenħtieġ li jiġi definit b’mod ċar il-mument li fih il-ħlas mill-klijent jista’ jiġi kkunsidrat bħala aċċettat sabiex jiġi ddeterminat f’liema perijodu taxxabbli jridu jiġu ddikjarati l-provvisti minn persuni taxxabbli li jiffaċilitaw il-provvisti ta’ merkanzija fil-Komunità bl-użu ta’ interfaċċa elettronika jew minn kwalunkwe persuna taxxabbli li tuża l-iskema speċjali għall-bejgħ b’distanza ta’ merkanzija importata minn territorji terzi jew pajjiżi terzi.
                  
               
                     (6)
                  
                  
                     Jenħtieġ li jiġi ddeterminat it-tip ta’ informazzjoni li jenħtieġ tinżamm fir-reġistru ta’ persuni taxxabbli li jiffaċilitaw il-provvisti ta’ merkanzija u servizzi fil-Komunità permezz ta’ interfaċċa elettronika. Jenħtieġ li dan iqis in-natura tal-informazzjoni disponibbli għal dawn il-persuni taxxabbli, ir-rilevanza tagħha għall-amministrazzjonijiet tat-taxxa u r-rekwiżit li tali kontabbiltà u żamma tar-rekords ikunu proporzjonati sabiex jikkonformaw mad-drittijiet u l-obbligi stabbiliti fir-Regolament (UE) 2016/679 tal-Parlament Ewropew u tal-Kunsill (4).
                  
               
                     (7)
                  
                  
                     Persuna taxxabbli li tiffaċilita ċerti provvisti ta’ merkanzija fil-Komunità permezz tal-użu ta’ interfaċċa elettronika hi meqjusa li tkun irċeviet u pprovdiet il-merkanzija hija stess u hija obbligata li tħallas il-VAT fuq dawn il-provvisti. Huwa importanti li jitqies li tali persuna taxxabbli tista’ tiddependi fuq il-preċiżjoni tal-informazzjoni pprovduta mill-fornituri li jbigħu merkanzija permezz tal-interfaċċa elettronika sabiex jiddikjaraw u jħallsu l-ammont ta’ VAT dovut b’mod korrett. Huwa għalhekk raġonevoli li jiġi stipulat li, meta l-informazzjoni li rċeviet tkun żbaljata, tali persuna taxxabbli ma għandhiex tinżamm obbligata li tħallas kwalunkwe ammont ta’ VAT f’eċċess tal-VAT li tkun iddikjarat u ħallset fuq dawn il-provvisti fejn tista’ turi li ma kinitx taf u li raġonevolment ma setgħatx tkun taf li l-informazzjoni li rċeviet kienet żbaljata. Dan jippermetti lill-Istati Membri jeħilsu lil dawk il-persuni taxxabbli mill-obbligu li jħallsu VAT addizzjonali meta jkunu qed jaġixxu b’intenzjonijiet tajba.
                  
               
                     (8)
                  
                  
                     Sabiex jitnaqqas il-piż amministrattiv fuq ċerti persuni taxxabbli li jiffaċilitaw il-provvisti ta’ merkanzija fil-Komunità bl-użu ta’ interfaċċa elettronika, huwa xieraq li jinħelsu mill-piż li jkollhom jagħtu prova tal-istatus tal-bejjiegħ u tal-klijent. Għalhekk, jenħtieġ li jiġu introdotti ċerti preżunzjonijiet li permezz tagħhom il-fornituri li jbigħu merkanzija permezz ta’ dik l-interfaċċa elettronika, jiġu preżunti li huma persuni taxxabbli u li l-klijenti tagħhom huma persuni mhux taxxabbli.
                  
               
                     (9)
                  
                  
                     Biex jiġi evitat id-dubju, jenħtieġ li jiġi speċifikat li n-numru ta’ identifikazzjoni allokat lil intermedjarju li jaġixxi f’isem u fl-interessi ta’ persuna taxxabbli li tuża l-iskema ta’ importazzjoni huwa awtorizzazzjoni li tippermettilu jaġixxi bħala intermedjarju u ma jistax jintuża mill-intermedjarju biex jiddikjara l-VAT fuq it-tranżazzjonijiet taxxabbli li jwettaq huwa stess.
                  
               
                     (10)
                  
                  
                     Id-dispożizzjoni li teskludi persuna taxxabbli li volontarjament waqfet tuża skema speċjali milli terġa’ tidħol f’dik l-iskema speċjali għal perijodu ta’ żewġ trimestri, mhijiex meqjusa utli mill-Istati Membri u tista’ toħloq piżijiet addizzjonali fuq il-persuna taxxabbli kkonċernata. Dik id-dispożizzjoni għalhekk jenħtieġ li titħassar.
                  
               
                     (11)
                  
                  
                     Sabiex jitrażżan l-impatt teknoloġiku tal-bidla fil-mod li jenħtieġ li jsiru l-korrezzjonijiet għad-dikjarazzjonijiet preċedenti tal-VAT taħt skema speċjali, ikun aħjar jekk jiġi stipulat li korrezzjonijiet f’dikjarazzjoni tal-VAT relatata ma’ perijodu ta’ taxxa li jippreċedi d-data li fiha l-Istati Membri għandhom japplikaw il-miżuri nazzjonali biex ikunu konformi mal-Artikoli 2 u 3 tad-Direttiva (UE) 2017/2455, jenħtieġ li jsiru permezz ta’ emendi għal dik id-dikjarazzjoni. Barra minn hekk, peress li l-korrezzjonijiet fid-dikjarazzjonijiet preċedenti tal-VAT ser ikollhom jiġu ppreżentati f’dikjarazzjoni sussegwenti għall-perijodi tat-taxxa sal-1 ta’ Jannar 2021, persuni taxxabbli esklużi minn skema speċjali mhux ser ikunu jistgħu jibqgħu jagħmlu korrezzjonijiet f’dikjarazzjonijiet sussegwenti. Bħala konsegwenza, hemm bżonn jiġi previst li dawn il-korrezzjonijiet jenħtieġ li jitwettqu direttament mal-awtoritajiet tat-taxxa tal-Istati Membri rilevanti tal-konsum.
                  
               
                     (12)
                  
                  
                     Minħabba li l-isem tal-klijent irid jinżamm biss fir-reġistri ta’ persuna taxxabbli li tuża skema speċjali jekk disponibbli għal dik il-persuna taxxabbli, mhuwiex meħtieġ biex jiġi ddeterminat l-Istat Membru fejn il-provvista hija soġġetta għall-VAT u jista’ jqajjem kwistjonijiet ta’ protezzjoni tad-data, ma għadux neċessarju li l-isem tal-klijent jiddaħħal f’reġistri li għandhom jinżammu minn persuni taxxabbli li jagħmlu użu minn skema speċjali. Madankollu, biex jiġi ffaċilitat il-kontroll ta’ provvisti ta’ merkanzija koperta minn skema speċjali, huwa neċessarju li tiddaħħal informazzjoni dwar id-dikjarazzjonijiet tal-merkanzija u n-numri tal-konsenja jew tat-tranżazzjoni fost l-informazzjoni li għandha tinżamm minn persuni taxxabbli.
                  
               
                     (13)
                  
                  
                     Sabiex tiġi żgurata l-konsistenza bejn l-arranġamenti speċjali għad-dikjarazzjoni u għall-ħlas tal-VAT fuq l-importazzjoni, minn naħa waħda, u d-dispożizzjonijiet doganali rigward differiment tal-ħlas tad-dazju doganali u l-obbligi tal-persuna li tippreżenta l-merkanzija lid-dwana min-naħa l-oħra, u biex jiġi ggarantit il-ħlas korrett tal-VAT fuq l-importazzjoni fejn dawk l-arranġamenti huma użati, jenħtieġ li jkun speċifikat li l-ħlas ta’ kull xahar tal-VAT fuq l-importazzjoni skont l-arranġamenti speċjali jkun jista’ jsir suġġett għall-kondizzjonijiet normali applikati taħt il-liġi doganali biex jawtorizzaw differiment tal-ħlas tad-dazju fuq l-importazzjoni. Barra minn hekk, jenħtieġ li jiġi speċifikat li l-applikazzjoni tal-arranġamenti speċjali ma tobbligax lill-Istati Membri li jirrikjedu li l-persuna li tippreżenta l-merkanzija lid-dwana tingħata s-setgħa mill-persuna li għaliha hija destinata l-merkanzija sabiex tippreżenta l-merkanzija lid-dwana f’isimha.
                  
               
                     (14)
                  
                  
                     Għalhekk, jenħtieġ li r-Regolament ta’ Implimentazzjoni (UE) Nru 282/2011 jiġi emendat skont dan,
                  
               ADOTTA DAN IR-REGOLAMENT:
         
            Artikolu 1
            Ir-Regolament ta’ Implimentazzjoni (UE) Nru 282/2011 huwa emendat kif ġej:
            
                        (1)
                     
                     
                        Il-Kapitolu IV huwa emendat kif ġej:
                        
                                    (a)
                                 
                                 
                                    l-intestatura tal-Kapitolu IV hija sostitwita b’dan li ġej:
                                    “TRANŻAZZJONIJIET TAXXABBLI
                                    
                                    
                                       (TITOLU IV TAD-DIRETTIVA 2006/112/KE)
                                    
                                    
                                       Taqsima 1
                                    
                                    
                                       
                                          Provvista ta’ Merkanzija
                                       
                                    
                                    
                                       
                                          (Artikoli 14 sa 19 tad-Direttiva 2006/112/KE)”
                                          
                                       ;
                                 
                              
                                    (b)
                                 
                                 
                                    jiddaħħlu l-Artikoli li ġejjin:
                                    
                                       “Artikolu 5a
                                       
                                       Għall-applikazzjoni tal-Artikolu 14(4) tad-Direttiva 2006/112/KE, il-merkanzija għandha titqies li ntbagħtet jew li ġiet ittrasportata mill-fornitur jew f’ismu, inkluż meta l-fornitur jintervjeni indirettament fid-dispaċċ jew fit-trasport tal-merkanzija, b’mod partikolari fil-każijiet li ġejjin:
                                       
                                                   (a)
                                                
                                                
                                                   meta d-dispaċċ jew it-trasport tal-merkanzija jkun taħt sottokuntratt mill-fornitur lil parti terza li tikkonsenja l-merkanzija lill-klijent;
                                                
                                             
                                                   (b)
                                                
                                                
                                                   meta d-dispaċċ jew it-trasport tal-merkanzija jkun ipprovdut minn parti terza, iżda l-fornitur ikollu r-responsabbiltà totali jew parzjali għall-konsenja tal-merkanzija lill-klijent;
                                                
                                             
                                                   (c)
                                                
                                                
                                                   meta l-fornitur joħroġ il-fattura u jiġbor it-tariffi tat-trasport mill-klijent u jibgħathom ulterjorment lil parti terza li ser torganizza d-dispaċċ jew it-trasport tal-merkanzija;
                                                
                                             
                                                   (d)
                                                
                                                
                                                   meta l-fornitur jippromwovi bi kwalunkwe mezz servizzi ta’ konsenja ta’ parti terza lill-klijent, ipoġġi lill-klijent u parti terza f’kuntatt jew inkella jipprovdi lil parti terza l-informazzjoni meħtieġa għall-konsenja tal-merkanzija lill-konsumatur.
                                                
                                             Madankollu, il-merkanzija ma għandhiex titqies li ntbagħtet jew ġiet ittrasportata mill-fornitur jew f’ismu meta l-klijent jittrasporta l-merkanzija huwa stess jew meta l-klijent jorganizza l-konsenja tal-merkanzija ma’ persuna terza u l-fornitur ma jintervjenix direttament jew indirettament sabiex jipprovdi jew jgħin fl-organizzazzjoni tad-dispaċċ jew tat-trasport ta’ dik il-merkanzija.
                                    
                                    
                                       Artikolu 5b
                                       Għall-applikazzjoni tal-Artikolu 14a tad-Direttiva 2006/112/KE, it-terminu “jiffaċilita” jfisser l-użu ta’ interfaċċa elettronika li jippermetti li klijent u fornitur li joffri merkanzija għall-bejgħ permezz ta’ interfaċċa elettronika jidħlu f’kuntatt li jirriżulta fi provvista ta’ merkanzija permezz ta’ dik l-interfaċċa elettronika.
                                       Madankollu, persuna taxxabbli ma tkunx qed tiffaċilita provvista ta’ merkanzija meta jiġu ssodisfati l-kondizzjonijiet kollha li ġejjin:
                                       
                                                   (a)
                                                
                                                
                                                   li l-persuna taxxabbli ma tistabbilixxix, direttament jew indirettament, kwalunkwe wieħed mit-termini u l-kondizzjonijiet li skonthom issir il-provvista tal-merkanzija;
                                                
                                             
                                                   (b)
                                                
                                                
                                                   li l-persuna taxxabbli mhijiex, direttament jew indirettament, involuta fl-awtorizzazzjoni tal-ħlas lill-konsumatur fir-rigward ta’ ħlas li jkun sar;
                                                
                                             
                                                   (c)
                                                
                                                
                                                   li l-persuna taxxabbli mhijiex, direttament jew indirettament, involuta fl-ordni jew fil-konsenja tal-merkanzija.
                                                
                                             L-Artikolu 14a tad-Direttiva 2006/112/KE ma għandux japplika għal persuna taxxabbli li tipprovdi biss xi wieħed minn dawn li ġejjin:
                                       
                                                   (a)
                                                
                                                
                                                   l-ipproċessar tal-ħlasijiet fir-rigward tal-provvista tal-merkanzija;
                                                
                                             
                                                   (b)
                                                
                                                
                                                   l-elenkar jew ir-reklamar tal-merkanzija;
                                                
                                             
                                                   (c)
                                                
                                                
                                                   id-direzzjonar mill-ġdid jew it-trasferiment tal-klijenti lejn interfaċċi elettroniċi oħra fejn il-merkanzija hija offruta għall-bejgħ, mingħajr ebda intervent ieħor fil-provvista.
                                                
                                             
                                    
                                       Artikolu 5c
                                       Għall-applikazzjoni tal-Artikolu 14a tad-Direttiva 2006/112/KE, persuna taxxabbli, li titqies li rċeviet u pprovvdiet il-merkanzija hija stess, ma għandhiex tkun obbligata li tħallas il-VAT f’eċċess tal-VAT li tkun iddikjarat u ħallset fuq dawn il-provvisti meta jiġu ssodisfati l-kondizzjonijiet kollha li ġejjin:
                                       
                                                   (a)
                                                
                                                
                                                   il-persuna taxxabbli tkun tiddependi fuq informazzjoni pprovduta mill-fornituri li jbigħu merkanzija permezz ta’ interfaċċa elettronika jew minn partijiet terzi oħra sabiex tiddikjara b’mod korrett u tħallas il-VAT fuq dawn il-provvisti;
                                                
                                             
                                                   (b)
                                                
                                                
                                                   l-informazzjoni msemmija fil-punt (a) hija żbaljata;
                                                
                                             
                                                   (c)
                                                
                                                
                                                   il-persuna taxxabbli tista’ turi li hija ma kinitx u ma setgħetx raġonevolment tkun taf li din l-informazzjoni kienet żbaljata.
                                                
                                             
                                    
                                       Artikolu 5d
                                       Sakemm ma jkollhiex informazzjoni li ssostni l-kuntrarju, il-persuna taxxabbli meqjusa li rċeviet u pprovdiet il-merkanzija skont l-Artikolu 14a tad-Direttiva 2006/112/KE għandha tqis:
                                       
                                                   (a)
                                                
                                                
                                                   il-persuna li tbigħ merkanzija permezz ta’ interfaċċa elettronika bħala persuna taxxabbli;
                                                
                                             
                                                   (b)
                                                
                                                
                                                   il-persuna li tixtri dik il-merkanzija bħala persuna mhux taxxabbli.”;
                                                
                                             
                                 
                              
                                    (c)
                                 
                                 
                                    l-intestatura li ġejja tiddaħħal qabel l-Artikolu 6:
                                    “Taqsima 2
                                    
                                       
                                          Provvista ta’ servizzi
                                       
                                    
                                    
                                       
                                          (Artikoli 24 sa 29 tad-Direttiva 2006/112/KE)”;
                                       
                                    
                                 
                              
                  
                        (2)
                     
                     
                        jitħassar l-Artikolu 14;
                     
                  
                        (3)
                     
                     
                        jiddaħħal il-Kapitolu li ġej:
                        “KAPITOLU VA
                        
                           AVVENIMENT LI JAGĦTI LOK GĦAL ĦLAS U IMPOŻIZZJONI TA’ VAT
                        
                        
                           (TITOLU VI TAD-DIRETTIVA 2006/112/KE)
                        
                        
                           Artikolu 41a
                           Għall-applikazzjoni tal-Artikolu 66a tad-Direttiva 2006/112/KE, iż-żmien meta jiġi aċċettat il-ħlas ifisser il-ħin meta l-konferma tal-ħlas, il-messaġġ tal-awtorizzazzjoni tal-ħlas jew l-impenn ta’ ħlas mingħand il-klijent ikun riċevut mill-fornitur li jbigħ merkanzija permezz tal-interfaċċa elettronika, jew f’ismu, irrispettivament minn meta jsir il-ħlas innifsu ta’ flus, skont liema wieħed jiġi l-ewwel.”;
                        
                     
                  
                        (4)
                     
                     
                        fil-Kapitolu X tiddaħħal it-Taqsima li ġejja:
                        “Taqsima 1B
                        
                           
                              Kontabbiltà
                           
                        
                        
                           
                              (Artikoli 241 sa 249 tad-Direttiva 2006/112/KE)
                           
                        
                        
                           Artikolu 54b
                           
                              1.   Għall-applikazzjoni tal-Artikolu 242a tad-Direttiva 2006/112/KE, it-terminu “ jiffaċilita” jfisser l-użu ta’ interfaċċa elettronika li jippermetti li klijent u fornitur li jbigħ merkanzija jew servizzi ta’ provvista permezz tal-interfaċċa elettronika, jidħlu f’kuntatt li jirriżulta fi provvista ta’ merkanzija jew servizzi permezz ta’ dik l-interfaċċa elettronika.
                              Madankollu, it-terminu “jiffaċilita” ma għandux ikopri provvista ta’ merkanzija jew servizzi meta jiġu ssodisfati l-kondizzjonijiet kollha li ġejjin:
                              
                                          (a)
                                       
                                       
                                          il-persuna taxxabbli ma tistabbilixxix, direttament jew indirettament, l-ebda waħda mit-termini u l-kondizzjonijiet li skonthom issir il-provvista;
                                       
                                    
                                          (b)
                                       
                                       
                                          il-persuna taxxabbli mhijiex, direttament jew indirettament, involuta fl-awtorizzazzjoni tal-ħlas lill-konsumatur fir-rigward tal-ħlas li jkun sar;
                                       
                                    
                                          (c)
                                       
                                       
                                          il-persuna taxxabbli mhijiex, direttament jew indirettament, involuta fl-ordni jew fil-konsenja tal-merkanzija jew fil-provvista tas-servizzi.
                                       
                                    
                           
                              2.   Għall-applikazzjoni tal-Artikolu 242a tad-Direttiva 2006/112/KE, it-terminu “jiffaċilita” ma għandux ikopri każijiet fejn persuna taxxabbli tipprovdi biss xi wieħed minn dan li ġej:
                              
                                          (a)
                                       
                                       
                                          l-ipproċessar tal-ħlasijiet fir-rigward tal-provvista tal-merkanzija jew tas-servizzi;
                                       
                                    
                                          (b)
                                       
                                       
                                          l-elenkar jew ir-reklamar tal-merkanzija jew tas-servizzi;
                                       
                                    
                                          (c)
                                       
                                       
                                          id-direzzjonar mill-ġdid jew it-trasferiment tal-klijenti lejn interfaċċi elettroniċi oħra fejn il-merkanzija jew is-servizzi huma offruti, mingħajr ebda intervent ieħor fil-provvista.
                                       
                                    
                        
                        
                           Artikolu 54c
                           
                              1.   Il-persuna taxxabbli msemmija fl-Artikolu 242a tad-Direttiva 2006/112/KE għandha żżomm ir-rekords li ġejjin fir-rigward ta’ provvisti fejn hi meqjusa li rċeviet u pprovdiet il-merkanzija hija stess skont l-Artikolu 14a tad-Direttiva 2006/112/KE, jew fejn tieħu sehem fil-provvista ta’ servizzi pprovduti elettronikament li għalihom huwa preżunt li taġixxi f’isimha stess skont l-Artikolu 9a ta’ dan ir-Regolament:
                              
                                          (a)
                                       
                                       
                                          ir-reġistri kif stabbiliti fl-Artikolu 63c ta’ dan ir-Regolament, fejn il-persuna taxxabbli tkun għażlet li tapplika waħda mill-iskemi speċjali stipulati fil-Kapitolu 6 tat-Titolu XII tad-Direttiva 2006/112/KE;
                                       
                                    
                                          (b)
                                       
                                       
                                          ir-reġistri kif stabbiliti fl-Artikolu 242 tad-Direttiva 2006/112/KE, fejn il-persuna taxxabbli ma tkunx għażlet li tapplika xi waħda mill-iskemi speċjali stipulati fil-Kapitolu 6 tat-Titolu XII tad-Direttiva 2006/112/KE.
                                       
                                    
                           
                              2.   Il-persuna taxxabbli msemmija fl-Artikolu 242a tad-Direttiva 2006/112/KE għandha żżomm l-informazzjoni li ġejja fir-rigward tal-provvisti għajr dawk imsemmija fil-paragrafu 1:
                              
                                          (a)
                                       
                                       
                                          l-isem, l-indirizz postali u l-indirizz elettroniku jew is-sit web tal-fornitur li l-provvisti tiegħu huma ffaċilitati permezz tal-użu ta’ interfaċċa elettronika u, jekk disponibbli:
                                          
                                                      (i)
                                                   
                                                   
                                                      in-numru ta’ identifikazzjoni tal-VAT jew in-numru tat-taxxa nazzjonali tal-fornitur;
                                                   
                                                
                                                      (ii)
                                                   
                                                   
                                                      in-numru tal-kont tal-bank jew in-numru tal-kont virtwali tal-fornitur;
                                                   
                                                
                                    
                                          (b)
                                       
                                       
                                          id-deskrizzjoni tal-merkanzija, il-valur tagħha, il-post fejn jispiċċa d-dispaċċ jew it-trasport tal-merkanzija, flimkien mal-ħin tal-provvista u, jekk disponibbli, in-numru tal-ordni jew in-numru uniku tat-tranżazzjoni;
                                       
                                    
                                          (c)
                                       
                                       
                                          id-deskrizzjoni tas-servizzi, il-valur tagħhom, l-informazzjoni sabiex jiġi stabbilit il-post tal-provvista u l-ħin tal-provvista u, jekk disponibbli, in-numru tal-ordni jew in-numru uniku tat-tranżazzjoni.”;
                                       
                                    
                        
                     
                  
                        (5)
                     
                     
                        It-Taqsima 2 tal-Kapitolu XI hija ssostitwita b’dan li ġej:
                        “Taqsima 2
                        
                           
                              Skemi speċjali għal persuni taxxabbli li jipprovdu servizzi lil persuni mhux taxxabbli jew li jagħmlu bejgħ b’distanza ta’ merkanzija jew ċerti provvisti domestiċi ta’ merkanzija
                           
                        
                        
                           
                              (Artikoli 358 sa 369x tad-Direttiva 2006/112/KE)
                           
                        
                        
                           Sottotaqsima 1
                        
                        
                           
                              Definizzjonijiet
                           
                        
                        
                           Artikolu 57a
                           Għall-iskopijiet ta’ din it-Taqsima, għandhom japplikaw id-definizzjonijiet li ġejjin:
                           
                                       (1)
                                    
                                    
                                       “skema mhux tal-Unjoni” tfisser l-iskema speċjali għal servizzi fornuti minn persuni taxxabbli li mhumiex stabbiliti fil-Komunità kif stipulat fit-Taqsima 2 tal-Kapitolu 6 tat-Titolu XII tad-Direttiva 2006/112/KE;
                                    
                                 
                                       (2)
                                    
                                    
                                       “skema tal-Unjoni” tfisser l-iskema speċjali għal bejgħ b’distanza intra-Komunitarju ta’ merkanzija, għall-provvisti ta’ merkanzija fi ħdan Stat Membru magħmula minn interfaċċi elettroniċi li jiffaċilitaw dawk il-provvisti u għas-servizzi pprovduti minn persuni taxxabbli stabbiliti fil-Komunità iżda mhux fl-Istat Membru tal-konsum kif stipulat fit-Taqsima 3 tal-Kapitolu 6 tat-Titolu XII tad-Direttiva 2006/112/KE;
                                    
                                 
                                       (3)
                                    
                                    
                                       “skema ta’ importazzjoni” tfisser l-iskema speċjali għall-bejgħ b’distanza ta’ merkanzija importata minn territorji terzi jew pajjiżi terzi kif stabbilit fit-Taqsima 4 tal-Kapitolu 6 tat-Titolu XII tad-Direttiva 2006/112/KE;
                                    
                                 
                                       (4)
                                    
                                    
                                       “skema speċjali” tfisser l-“iskema mhux tal-Unjoni”, l-“iskema tal-Unjoni” jew l-“iskema ta’ importazzjoni”, skont kif jirrikjedi l-kuntest;
                                    
                                 
                                       (5)
                                    
                                    
                                       “persuna taxxabbli” tfisser persuna taxxabbli msemmija fl-Artikolu 359 tad-Direttiva 2006/112/KE li titħalla tuża l-iskema mhux tal-Unjoni, persuna taxxabbli msemmija fl-Artikolu 369b ta’ dik id-Direttiva li titħalla tuża l-iskema tal-Unjoni jew persuna taxxabbli msemmija fl-Artikolu 369 m ta’ dik id-Direttiva li titħalla tuża l-iskema ta’ importazzjoni;
                                    
                                 
                                       (6)
                                    
                                    
                                       “intermedjarju” tfisser persuna kif definita fil-punt (2) tat-tieni paragrafu tal-Artikolu 369 l tad-Direttiva 2006/112/KE.
                                    
                                 
                        
                           Sottotaqsima 2
                        
                        
                           
                              Applikazzjoni tal-iskema tal-Unjoni
                           
                        
                        
                           Artikolu 57b
                           (tħassar)
                        
                        
                           Sottotaqsima 3
                        
                        
                           
                              Kamp ta’ applikazzjoni tal-iskema tal-Unjoni
                           
                        
                        
                           Artikolu 57c
                           L-iskema tal-Unjoni ma għandhiex tapplika għal servizzi pprovduti fi Stat Membru fejn il-persuna taxxabbli tkun stabbiliet in-negozju tagħha jew għandha stabbiliment fiss. Il-provvista ta’ dawk is-servizzi għandha tiġi ddikjarata lill-awtoritajiet tat-taxxa kompetenti ta’ dak l-Istat Membru f’dikjarazzjoni tal-VAT kif previst fl-Artikolu 250 tad-Direttiva 2006/112/KE.
                        
                        
                           Sottotaqsima 4
                        
                        
                           
                              Identifikazzjoni
                           
                        
                        
                           Artikolu 57d
                           
                              1.   Meta persuna taxxabbli tinforma lill-Istat Membru ta’ identifikazzjoni li għandha l-intenzjoni li tuża l-iskema mhux tal-Unjoni jew l-iskema tal-Unjoni, dik l-iskema speċjali għandha tapplika mill-ewwel jum tat-trimestru sussegwenti.
                              Madankollu, meta l-ewwel provvista ta’ merkanzija jew servizzi li jridu jkunu koperti bl-iskema mhux tal-Unjoni jew bl-iskema tal-Unjoni, isseħħ qabel dik id-data, l-iskema speċjali għandha tibda tapplika mid-data ta’ dik l-ewwel provvista, dment li l-persuna taxxabbli tinforma lill-Istat Membru ta’ identifikazzjoni dwar il-bidu tal-attivitajiet tagħha li jeħtieġ ikunu koperti mill-iskema, sa mhux aktar tard mill-għaxar jum tax-xahar wara dik l-ewwel provvista.
                           
                           
                              2.   Fejn persuna taxxabbli jew intermedjarju li jaġixxi f’isimha tinforma lill-Istat Membru ta’ identifikazzjoni li għandha l-intenzjoni li tuża l-iskema tal-importazzjoni, dik l-iskema speċjali għandha tapplika mill-jum li fih il-persuna taxxabbli jew l-intermedjarju tkun ġiet allokata n-numru ta’ identifikazzjoni tal-VAT individwali għall-iskema ta’ importazzjoni kif stipulat fl-Artikolu 369q(1) u (3) tad-Direttiva 2006/112/KE.
                           
                        
                        
                           Artikolu 57e
                           L-Istat Membru ta’ identifikazzjoni għandu jidentifika lill-persuna taxxabbli li tuża l-iskema tal-Unjoni permezz tan-numru ta’ identifikazzjoni tal-VAT tagħha imsemmi fl-Artikoli 214 u 215 tad-Direttiva 2006/112/KE.
                           In-numru ta’ identifikazzjoni individwali allokat lil intermedjarju skont l-Artikolu 369q(2) tad-Direttiva 2006/112/KE għandu jippermettilu li jaġixxi bħala intermedjarju f’isem persuni taxxabbli li jagħmlu użu mill-iskema ta’ importazzjoni. Madankollu, dan in-numru ma jistax jintuża mill-intermedjarju biex jiddikjara l-VAT fuq tranżazzjonijiet taxxabbli.
                        
                        
                           Artikolu 57f
                           
                              1.   Meta persuna taxxabbli li tuża l-iskema tal-Unjoni ma tibqax tissodisfa l-kondizzjonijiet tad-definizzjoni stipulata fil-punt (2) tal-Artikolu 369a tad-Direttiva 2006/112/KE, l-Istat Membru li fih ġiet identifikata ma għandux jibqa’ l-Istat Membru ta’ identifikazzjoni.
                              Madankollu, meta dik il-persuna taxxabbli tkun għadha tissodisfa l-kondizzjonijiet biex tuża dik l-iskema speċjali, sabiex tkompli tuża dik l-iskema, hija għandha tindika bħala l-Istat Membru ta’ identifikazzjoni l-ġdid l-Istat Membru li fih tkun stabbiliet in-negozju tagħha, jew Stat Membru li fih għandha stabbiliment fiss, jekk hija ma tkunx stabbiliet in-negozju tagħha fil-Komunità. Meta l-persuna taxxabbli li tuża l-iskema tal-Unjoni għall-provvista ta’ merkanzija ma tkunx stabbilita fil-Komunità, hija għandha tindika Stat Membru li minnu tibgħat jew tittrasporta l-merkanzija bħala l-Istat Membru ta’ identifikazzjoni l-ġdid.
                              Meta l-Istat Membru ta’ identifikazzjoni jinbidel f’konformità mat-tieni subparagrafu, dik il-bidla għandha tapplika mid-data li fiha l-persuna taxxabbli ma jibqax ikollha post tan-negozju jew stabbiliment fiss fl-Istat Membru li qabel kien indikat bħala l-Istat Membru ta’ identifikazzjoni, jew mid-data li fiha dik il-persuna taxxabbli ma tibqax tibgħat jew tittrasporta l-merkanzija minn dak l-Istat Membru.
                           
                           
                              2.   Meta persuna taxxabbli li tuża l-iskema ta’ importazzjoni jew intermedjarju li jaġixxi f’isimha ma tibqax tissodisfa l-kondizzjonijiet tad-definizzjoni stipulati fil-punti (b) sa (e) tal-punt (3) tal-ewwel paragrafu tal-Artikolu 369 l tad-Direttiva 2006/112/KE, l-Istat Membru li fih il-persuna taxxabbli jew l-intermedjarju tagħha ġiet identifikata ma għandux jibqa’ l-Istat Membru ta’ identifikazzjoni.
                              Madankollu, meta dik il-persuna taxxabbli jew l-intermedjarju tagħha tkun għadha tissodisfa l-kondizzjonijiet biex tuża dik l-iskema speċjali, sabiex tkompli tuża dik l-iskema, hija għandha tindika bħala l-Istat Membru ta’ identifikazzjoni l-ġdid l-Istat Membru li fih tkun stabbiliet in-negozju tagħha jew, Stat Membru li fih għandha stabbiliment fiss, jekk hija ma tkunx stabbiliet in-negozju tagħha fil-Komunità.
                              Meta l-Istat Membru ta’ identifikazzjoni jinbidel f’konformità mat-tieni subparagrafu, dik il-bidla għandha tapplika mid-data li fiha l-persuna taxxabbli jew l-intermedjarju tagħha ma tibqax ikollha post ta’ negozju jew stabbiliment fiss fl-Istat Membru li kien indikat qabel bħala l-Istat Membru ta’ identifikazzjoni.
                           
                        
                        
                           Artikolu 57g
                           
                              1.   Persuna taxxabbli li tuża l-iskema tal-Unjoni jew dik mhux tal-Unjoni tista’ ttemm l-użu ta’ dawk l-iskemi speċjali irrispettivament minn jekk tkomplix tipprovdi l-merkanzija jew is-servizzi li jistgħu jkunu eliġibbli għal dawk l-iskemi speċjali. Il-persuna taxxabbli għandha tinforma lill-Istat Membru ta’ identifikazzjoni mill-inqas 15-il jum qabel tmiem it-trimestru ta’ qabel dak li fih biħsiebha tieqaf tuża l-iskema. Il-waqfien għandu jkun effettiv mill-ewwel jum tat-trimestru li jkun imiss.
                              L-obbligi tal-VAT relatati mal-provvisti ta’ merkanzija jew servizzi li jirriżultaw wara d-data meta l-waqfien ikun sar effettiv, għandhom jitwettqu direttament mal-awtoritajiet fiskali tal-Istat Membru tal-konsum ikkonċernat.
                           
                           
                              2.   Persuna taxxabbli li tuża l-iskema ta’ importazzjoni tista’ tieqaf tuża dik l-iskema irrispettivament minn jekk għadhiex twettaq bejgħ b’distanza ta’ merkanzija importata minn territorji terzi jew pajjiżi terzi. Il-persuna taxxabbli jew l-intermedjarju li jaġixxi f’isimha għandha tinforma lill-Istat Membru ta’ identifikazzjoni mill-inqas 15-il jum qabel tmiem ix-xahar ta’ qabel dak li fih biħsiebha tieqaf tuża l-iskema. Il-waqfien għandu jkun effettiv mill-ewwel jum tax-xahar li jkun imiss u l-persuna taxxabbli ma għandhiex tibqa’ titħalla tuża l-iskema għall-provvisti mwettqa minn dak il-jum ’il quddiem.
                           
                        
                        
                           Sottotaqsima 5
                        
                        
                           
                              Obbligi ta’ rappurtar
                           
                        
                        
                           Artikolu 57h
                           
                              1.   Persuna taxxabbli jew intermedjarju li jaġixxi f’isimha għandha, mhux aktar tard mill-għaxar jum tax-xahar ta’ wara, tinforma lill-Istat Membru ta’ identifikazzjoni b’mezzi elettroniċi dwar kwalunkwe wieħed minn dawn li ġejjin:
                              
                                          (a)
                                       
                                       
                                          il-waqfien tal-attivitajiet tagħha koperti minn skema speċjali;
                                       
                                    
                                          (b)
                                       
                                       
                                          kwalunkwe bidla fl-attivitajiet tagħha koperti minn skema speċjali b’tali mod li ma tibqax tissodisfa l-kondizzjonijiet meħtieġa biex tuża dik l-iskema speċjali;
                                       
                                    
                                          (c)
                                       
                                       
                                          kwalunkwe bidla tal-informazzjoni pprovduta preċedentement lill-Istat Membru ta’ identifikazzjoni.
                                       
                                    
                           
                              2.   Meta l-Istat Membru ta’ identifikazzjoni jinbidel f’konformità mal-Artikolu 57f, il-persuna taxxabbli jew l-intermedjarju li jaġixxi f’isimha għandha tinforma liż-żewġ Stati Membri rilevanti bil-bidla, mhux aktar tard mill-għaxar jum tax-xahar wara l-bidla tal-istabbiliment. Hija għandha tikkomunika lill-Istat Membru ta’ identifikazzjoni l-ġdid id-dettalji tar-reġistrazzjoni meħtieġa meta persuna taxxabbli tagħmel użu minn skema speċjali għall-ewwel darba.
                           
                        
                        
                           SOTTOTAQSIMA 6
                        
                        
                           
                              ESKLUŻJONI
                           
                        
                        
                           Artikolu 58
                           
                              1.   Meta persuna taxxabbli li tuża waħda mill-iskemi speċjali tissodisfa wieħed jew aktar mill-kriterji għall-esklużjoni stabbiliti fl-Artikolu 369e jew għat-tħassir mir-reġistru ta’ identifikazzjoni stipulat fl-Artikolu 363 jew fl-Artikolu 369r (1) u (3) tad-Direttiva 2006/112/KE, l-Istat Membru ta’ identifikazzjoni għandu jeskludi lil dik il-persuna taxxabbli minn dik l-iskema.
                              L-Istat Membru ta’ identifikazzjoni biss jista’ jeskludi persuna taxxabbli milli tuża waħda mill-iskemi speċjali.
                              L-Istat Membru ta’ identifikazzjoni għandu jibbaża d-deċiżjoni tiegħu fuq l-esklużjoni jew it-tħassir ta’ kwalunkwe informazzjoni disponibbli, inkluż l-informazzjoni pprovduta minn kwalunkwe Stat Membru ieħor.
                           
                           
                              2.   L-esklużjoni ta’ persuna taxxabbli mill-iskema mhux tal-Unjoni jew l-iskema tal-Unjoni għandha tkun effettiva mill-ewwel jum tat-trimestru wara l-jum meta d-deċiżjoni dwar l-esklużjoni tintbagħat b’mezzi elettroniċi lill-persuna taxxabbli. Madankollu, meta l-esklużjoni tkun dovuta għal bidla fil-post tan-negozju jew tal-istabbiliment fiss li minnu jibda d-dispaċċ jew it-trasport tal-merkanzija, l-esklużjoni għandha tkun effettiva mid-data ta’ dik il-bidla.
                           
                           
                              3.   L-esklużjoni ta’ persuna taxxabbli mill-iskema ta’ importazzjoni għandha tkun effettiva mill-ewwel jum tax-xahar wara l-jum meta d-deċiżjoni dwar l-esklużjoni tintbagħat b’mezzi elettroniċi lill-persuna taxxabbli, ħlief fis-sitwazzjonijiet li ġejjin:
                              
                                          (a)
                                       
                                       
                                          meta l-esklużjoni tkun dovuta għal bidla fil-post tan-negozju jew tal-istabbiliment fiss tagħha, f’liema każ l-esklużjoni għandha tkun effettiva mid-data ta’ dik il-bidla;
                                       
                                    
                                          (b)
                                       
                                       
                                          meta l-esklużjoni tkun dovuta għan-nuqqas persistenti tagħha li tikkonforma mar-regoli ta’ din l-iskema, f’liema każ l-esklużjoni għandha tkun effettiva mill-jum wara dak li d-deċiżjoni dwar l-esklużjoni tintbagħat b’mezzi elettroniċi lill-persuna taxxabbli.
                                       
                                    
                           
                              4.   Ħlief għas-sitwazzjoni koperta mill-punt (b) tal-paragrafu 3, in-numru individwali ta’ identifikazzjoni tal-VAT allokat għall-użu tal-iskema ta’ importazzjoni għandu jibqa’ validu għall-perijodu ta’ żmien meħtieġ għall-importazzjoni ta’ merkanzija li ġiet pprovduta qabel id-data tal-esklużjoni, li madankollu ma jistax jaqbeż ix-xahrejn minn dik id-data.
                           
                           
                              5.   Meta intermedjarju jissodisfa wieħed mill-kriterji għal tħassir stipulati fl-Artikolu 369r(2) tad-Direttiva 2006/112/KE, l-Istat Membru ta’ identifikazzjoni għandu jħassar lill-intermedjarju mir-reġistru ta’ identifikazzjoni u għandu jeskludi mill-iskema ta’ importazzjoni l-persuni taxxabbli rrappreżentati minn dak l-intermedjarju.
                              L-Istat Membru ta’ identifikazzjoni biss jista’ jħassar intermedjarju mir-reġistru ta’ identifikazzjoni.
                              L-Istat Membru ta’ identifikazzjoni għandu jibbaża d-deċiżjoni tiegħu dwar it-tħassir fuq kwalunkwe informazzjoni disponibbli, inkluż l-informazzjoni pprovduta minn kwalunkwe Stat Membru ieħor.
                              It-tħassir ta’ intermedjarju mir-reġistru ta’ identifikazzjoni għandu jkun effettiv mill-ewwel jum tax-xahar wara l-jum li fih id-deċiżjoni dwar it-tħassir tintbagħat b’mezzi elettroniċi lill-intermedjarju u l-persuni taxxabbli li jirrappreżenta, ħlief fis-sitwazzjonijiet li ġejjin:
                              
                                          (a)
                                       
                                       
                                          meta t-tħassir ikun dovut għal bidla fil-post tan-negozju jew fl-istabbiliment fiss tiegħu, f’liema każ it-tħassir għandu jkun effettiv mid-data ta’ dik il-bidla;
                                       
                                    
                                          (b)
                                       
                                       
                                          meta t-tħassir tal-intermedjarju jkun dovut għan-nuqqas persistenti tiegħu li jikkonforma mar-regoli tal-iskema ta’ importazzjoni, f’liema każ it-tħassir għandu jkun effettiv mill-jum wara dak li fih id-deċiżjoni dwar it-tħassir tintbagħat b’mezzi elettroniċi lill-intermedjarju u il-persuni taxxabbli li jirrappreżenta.
                                       
                                    
                        
                        
                           Artikolu 58a
                           Persuna taxxabbli li tuża skema speċjali li, għal perijodu ta’ sentejn, ma tkun għamlet ebda provvista ta’ merkanzija jew servizzi koperti minn dik l-iskema fl-ebda Stat Membru tal-konsum għandha tkun preżunta li waqfet mill-attivitajiet taxxabbli tagħha skont it-tifsira tal-punt (b) tal-Artikolu 363, il-punt (b) tal-Artikolu 369e, il-punt (b) tal-Artikolu 369r(1) jew il-punt (b) tal-Artikolu 369r(3) tad-Direttiva 2006/112/KE rispettivament. Dan il-waqfien ma jipprekludix lill-persuna milli tuża skema speċjali jekk terġa’ tibda l-attivitajiet tagħha koperti minn kwalunkwe skema.
                        
                        
                           Artikolu 58b
                           
                              1.   Meta persuna taxxabbli tiġi eskluża minn waħda mill-iskemi speċjali għal nuqqas persistenti ta’ konformità mar-regoli dwar dik l-iskema, dik il-persuna taxxabbli għandha tibqa’ eskluża milli tuża kwalunkwe waħda mill-iskemi speċjali fi kwalunkwe Stat Membru għal sentejn wara l-perijodu ta’ dikjarazzjoni li matulu l-persuna taxxabbli tkun ġiet eskluża.
                              Madankollu, l-ewwel subparagrafu ma għandux japplika fir-rigward tal-iskema ta’ importazzjoni fejn l-esklużjoni kienet dovuta għal nuqqas persistenti ta’ konformità mar-regoli mill-intermedjarju li jaġixxi f’isem il-persuna taxxabbli.
                              Meta intermedjarju jitħassar mir-reġistru ta’ identifikazzjoni għal nuqqas persistenti ta’ konformità mar-regoli tal-iskema ta’ importazzjoni, hu ma għandux jitħalla jaġixxi bħala intermedjarju għal sentejn wara x-xahar li matulu jkun tħassar minn dak ir-reġistru.
                           
                           
                              2.   Persuna taxxabbli jew intermedjarju għandha titqies li ma kkonformatx b’mod persistenti mar-regoli relatati ma’ waħda mill-iskemi speċjali, skont it-tifsira tal-punt (d) tal-Artikolu 363, il-punt (d) tal-Artikolu 369e, il-punt (d) tal-Artikolu 369r(1), il-punt (c) tal-Artikolu 369r(2) jew il-punt (d) tal-Artikolu 369r(3) tad-Direttiva 2006/112/KE, mill-inqas fil-każijiet li ġejjin:
                              
                                          (a)
                                       
                                       
                                          meta skont l-Artikolu 60a, l-Istat Membru ta’ identifikazzjoni jkun ħareġ tfakkiriet lilha jew lill-intermedjarju li jaġixxi f’isimha għal tliet perijodi ta’ dikjarazzjonijiet immedjatament preċedenti u d-dikjarazzjoni tal-VAT ma tkunx ġiet ippreżentata għal kull wieħed minn dawn il-perijodi ta’ dikjarazzjoni fi żmien għaxart ijiem wara li t-tfakkira tkun intbagħtet;
                                       
                                    
                                          (b)
                                       
                                       
                                          meta skont l-Artikolu 63a, l-Istat Membru ta’ identifikazzjoni jkun ħareġ tfakkiriet lilha jew lill-intermedjarju li jaġixxi f’isimha għal tliet perijodi ta’ dikjarazzjonijiet immedjatament preċedenti u l-ammont sħiħ tal-VAT iddikjarat ma jkunx tħallas minnha jew minn intermedjarju li jaġixxi f’isimha għal kull wieħed minn dawn il-perijodi ta’ dikjarazzjoni fi żmien għaxart ijiem wara li tkun intbagħtet it-tfakkira, ħlief fejn l-ammont mhux imħallas li jibqa’ hu anqas minn EUR 100 għal kull perijodu ta’ dikjarazzjoni;
                                       
                                    
                                          (c)
                                       
                                       
                                          meta, wara talba mill-Istat Membru ta’ identifikazzjoni u xahar wara tfakkira sussegwenti mill-Istat Membru ta’ identifikazzjoni, il-persuna taxxabbli jew l-intermedjarju li jaġixxi f’isimha jkunu naqsu milli jagħmlu disponibbli elettronikament ir-reġistri msemmijin fl-Artikoli 369, 369k u 369x tad-Direttiva 2006/112/KE.
                                       
                                    
                        
                        
                           Artikolu 58c
                           Persuna taxxabbli li tkun ġiet eskluża mill-iskema tal-Unjoni jew mhux tal-Unjoni għandha twettaq l-obbligi kollha tal-VAT relatati ma’ provvisti ta’ merkanzija jew servizzi li jirriżultaw wara d-data meta l-esklużjoni ssir effettiva direttament mal-awtoritajiet fiskali tal-Istat Membru tal-konsum ikkonċernat.
                        
                        
                           Sottotaqsima 7
                        
                        
                           
                              Dikjarazzjoni tal-VAT
                           
                        
                        
                           Artikolu 59
                           
                              1.   Kwalunkwe perijodu ta’ dikjarazzjoni fi ħdan it-tifsira tal-Artikoli 364, 369f jew 369s tad-Direttiva 2006/112/KE għandu jkun perijodu ta’ dikjarazzjoni separat.
                           
                           
                              2.   Meta, f’konformità mat-tieni subparagrafu tal-ewwel paragrafu tal-Artikolu 57d, l-iskema mhux tal-Unjoni jew tal-Unjoni tapplika mid-data tal-ewwel provvista, il-persuna taxxabbli għandha tippreżenta dikjarazzjoni tal-VAT separata għat-trimestru li matulu tkun seħħet l-ewwel provvista.
                           
                           
                              3.   Meta persuna taxxabbli tkun ġiet irreġistrata taħt l-iskema tal-Unjoni u dik mhux tal-Unjoni waqt xi perijodu ta’ dikjarazzjoni, hija għandha tippreżenta dikjarazzjonijiet tal-VAT u tagħmel il-ħlasijiet korrispondenti lill-Istat Membru ta’ identifikazzjoni għal kull skema fir-rigward tal-provvisti magħmula u l-perijodi koperti minn dik l-iskema.
                           
                           
                              4.   Meta jinbidel l-Istat Membru ta’ identifikazzjoni skont l-Artikolu 57f wara l-ewwel jum tal-perijodu ta’ dikjarazzjoni inkwistjoni, il-persuna taxxabbli jew l-intermedjarju li jaġixxi f’isimha għandha tippreżenta d-dikjarazzjonijiet tal-VAT u tagħmel il-ħlasijiet korrispondenti kemm lill-Istat Membru ta’ identifikazzjoni ta’ qabel kif ukoll dak il-ġdid, li jkopru l-provvisti li saru matul il-perijodi rispettivi li fihom l-Istati Membri kienu l-Istat Membru ta’ identifikazzjoni.
                           
                        
                        
                           Artikolu 59a
                           Fejn persuna taxxabbli li qed tuża skema speċjali ma tkun ipprovdiet l-ebda merkanzija jew servizz fl-ebda Stat Membru tal-konsum taħt dik l-iskema speċjali matul perijodu ta’ dikjarazzjoni u ma għandha l-ebda korrezzjonijiet x’tagħmel fir-rigward ta’ dikjarazzjonijiet preċedenti, hija jew l-intermedjarju li jaġixxi f’isimha għandha tippreżenta dikjarazzjoni tal-VAT li tindika li ma saret l-ebda provvista matul dak il-perijodu (dikjarazzjoni tal-VAT b’valur żero).
                        
                        
                           Artikolu 60
                           L-ammonti fuq id-dikjarazzjonijiet tal-VAT skont l-iskemi speċjali ma għandhomx jitqarrbu ’l fuq jew ’l isfel sal-eqreb unità monetarja sħiħa. Għandu jiġi rapportat u mħallas l-ammont eżatt tat-taxxa tal-VAT.
                        
                        
                           Artikolu 60a
                           L-Istat Membru ta’ identifikazzjoni għandu jfakkar, b’mezzi elettroniċi, lill-persuni taxxabbli jew l-intermedjarji li jaġixxu f’isimhom li naqsu milli jippreżentaw dikjarazzjoni tal-VAT skont l-Artikoli 364, 369f jew 369s tad-Direttiva 2006/112/KE dwar l-obbligu tagħhom li jippreżentaw tali dikjarazzjoni. L-Istat Membru ta’ identifikazzjoni għandu joħroġ it-tfakkira fl-għaxar jum wara dak li fih kellha tiġi ppreżentata d-dikjarazzjoni, u għandu jinforma b’mezzi elettroniċi lill-Istati Membri l-oħrajn li t-tfakkira tkun inħarġet.
                           Kwalunkwe tfakkira u pass sussegwenti li jittieħdu biex tiġi vvalutata u biex tinġabar il-VAT huma r-responsabbiltà tal-Istat Membru tal-konsum ikkonċernat.
                           Minkejja kwalunkwe tfakkira li tkun inħarġet u kwalunkwe pass meħud minn Stat Membru tal-konsum, il-persuna taxxabbli jew l-intermedjarju li jaġixxi f’isimha għandha tippreżenta d-dikjarazzjoni tal-VAT lill-Istat Membru ta’ identifikazzjoni.
                        
                        
                           Artikolu 61
                           
                              1.   Bidliet fiċ-ċifri li jinsabu f’dikjarazzjoni tal-VAT relatata ma’ perijodi sal-aħħar perijodu ta’ dikjarazzjoni fl-2020 u b’dan inkluż, wara li tiġi ppreżentata dik id-dikjarazzjoni tal-VAT, għandhom isiru biss permezz ta’ emendi għal dik id-dikjarazzjoni u mhux permezz ta’ aġġustamenti f’dikjarazzjoni sussegwenti.
                              Bidliet fiċ-ċifri li jinsabu f’dikjarazzjoni tal-VAT relatata ma’ perijodi mill-ewwel perijodu ta’ dikjarazzjoni fl-2021, wara li tiġi ppreżentata dik id-dikjarazzjoni tal-VAT, għandhom isiru biss permezz ta’ aġġustamenti f’dikjarazzjoni sussegwenti.
                           
                           
                              2.   L-emendi msemmija fil-paragrafu 1 għandhom jiġu ppreżentati elettronikament lill-Istat Membru ta’ identifikazzjoni fi żmien tliet snin mid-data meta d-dikjarazzjoni inizjali kienet meħtieġa li tiġi ppreżentata.
                              Madankollu, ir-regoli tal-Istat Membru tal-konsum dwar il-valutazzjonijiet u l-emendi ma għandhomx jiġu affettwati.
                           
                        
                        
                           Artikolu 61a
                           
                              1.   Persuna taxxabbli jew intermedjarju li jaġixxi f’isimha għandha tippreżenta d-dikjarazzjoni tal-VAT finali tagħha u kwalunkwe preżentazzjonijiet tardivi ta’ dikjarazzjonijiet preċedenti, u l-ħlasijiet korrispondenti, lill-Istat Membru li kien l-Istat Membru ta’ identifikazzjoni fil-mument tal-waqfien, l-esklużjoni jew il-bidla, meta:
                              
                                          (a)
                                       
                                       
                                          ittemm l-użu ta’ waħda mill-iskemi speċjali;
                                       
                                    
                                          (b)
                                       
                                       
                                          tiġi eskluża minn waħda mill-iskemi speċjali;
                                       
                                    
                                          (c)
                                       
                                       
                                          tbiddel l-Istat Membru ta’ identifikazzjoni f’konformità mal-Artikolu 57f.
                                       
                                    Kwalunkwe korrezzjoni fid-dikjarazzjonijiet finali u f’dawk preċedenti li tirriżulta wara l-preżentazzjoni tad-dikjarazzjoni finali għandha titwettaq direttament mal-awtoritajiet tat-taxxa tal-Istat Membru tal-konsum ikkonċernat.
                           
                           
                              2.   Fir-rigward tal-persuni taxxabbli kollha li jkun qed jaġixxi f’isimhom, l-intermedjarju għandu jippreżenta d-dikjarazzjonijiet tal-VAT finali u kwalunkwe preżentazzjonijiet tardivi ta’ dikjarazzjonijiet preċedenti, u l-ħlasijiet korrispondenti, lill-Istat Membru li kien l-Istat Membru ta’ identifikazzjoni qabel it-tħassir jew il-bidla, meta:
                              
                                          (a)
                                       
                                       
                                          jitħassar mir-reġistru ta’ identifikazzjoni;
                                       
                                    
                                          (b)
                                       
                                       
                                          ibiddel l-Istat Membru ta’ identifikazzjoni f’konformità mal-Artikolu 57f(2).
                                       
                                    Kwalunkwe korrezzjoni fid-dikjarazzjonijiet finali u f’dawk preċedenti li jirriżultaw wara l-preżentazzjoni tad-dikjarazzjoni finali għandhom jitwettqu direttament mal-awtoritajiet tat-taxxa tal-Istat Membru tal-konsum ikkonċernat.
                           
                        
                        
                           Sottotaqsima 7a
                        
                        
                           
                              L-iskema ta’ importazzjoni — avveniment li jagħti lok għall-ħlas
                           
                        
                        
                           Artikolu 61b
                           Għall-applikazzjoni tal-Artikolu 369n tad-Direttiva 2006/112/KE, iż-żmien meta jiġi aċċettat il-ħlas ifisser il-ħin meta l-konferma tal-ħlas, il-messaġġ tal-awtorizzazzjoni tal-ħlas jew l-impenn ta’ ħlas mingħand il-klijent ikun ġie riċevut mill-persuna taxxabbli li tkun qed tagħmel użu mill-iskema ta’ importazzjoni jew f’isimha, irrispettivament minn meta jsir il-ħlas innifsu ta’ flus, skont liema wieħed jiġi l-ewwel.
                        
                        
                           Sottotaqsima 8
                        
                        
                           
                              Munita
                           
                        
                        
                           Artikolu 61c
                           Meta Stat Membru ta’ identifikazzjoni li l-munita tiegħu ma tkunx l-euro jiddeċiedi li d-dikjarazzjonijiet tal-VAT għandhom isiru fil-munita nazzjonali tiegħu, dik id-deċiżjoni għandha tapplika għad-dikjarazzjonijiet tal-VAT tal-persuni taxxabbli kollha li qed jużaw l-iskemi speċjali.
                        
                        
                           Sottotaqsima 9
                        
                        
                           
                              Ħlasijiet
                           
                        
                        
                           Artikolu 62
                           Mingħajr preġudizzju għat-tielet subparagrafu tal-Artikolu 63a, u l-Artikolu 63b, persuna taxxabbli jew l-intermedjarju li jaġixxi f’isimha għandha tagħmel kwalunkwe ħlas lill-Istat Membru ta’ identifikazzjoni.
                           Ħlasijiet tal-VAT li jsiru mill-persuna taxxabbli jew mill-intermedjarju li jaġixxi f’isimha skont l-Artikoli 367, 369i jew 369v tad-Direttiva 2006/112/KE, għandhom ikunu speċifiċi għad-dikjarazzjoni tal-VAT ppreżentata skont l-Artikoli 364, 369f jew 369s ta’ dik id-Direttiva. Kwalunkwe aġġustament sussegwenti tal-ammonti mħallsa għandu jsir mill-persuna taxxabbli jew mill-intermedjarju li jaġixxi f’isimha permezz ta’ referenza għal dik id-dikjarazzjoni biss u ma jistax jiġi allokat lil dikjarazzjoni oħra jew aġġustat f’dikjarazzjoni sussegwenti. Kull ħlas għandu jirreferi għan-numru ta’ referenza ta’ dik id-dikjarazzjoni speċifika.
                        
                        
                           Artikolu 63
                           L-Istat Membru ta’ identifikazzjoni li jirċievi ħlas żejjed minn dak li jirriżulta mid-dikjarazzjoni tal-VAT ppreżentata skont l-Artikoli 364, 369f jew 369s tad-Direttiva 2006/112/KE għandu jirrimborsa l-ħlas żejjed direttament lill-persuna taxxabbli kkonċernata jew lill-intermedjarju li jaġixxi f’isimha.
                           Meta Stat Membru ta’ identifikazzjoni jkun irċieva ammont fir-rigward ta’ dikjarazzjoni tal-VAT li sussegwentement irriżulta skorrett, u dak l-Istat Membru diġà qassam dak l-ammont lill-Istati Membri tal-konsum, kull wieħed minn dawk l-Istati Membri tal-konsum għandu jħallas lura l-parti rispettiva ta’ kull ħlas żejjed direttament lill-persuna taxxabbli jew lill-intermedjarju li jaġixxi f’isimha.
                           Madanakollu, meta l-ħlas żejjed huwa relatat ma’ perijodi sal-aħħar perijodu ta’ dikjarazzjoni fl-2018 u b’dan inkluż, l-Istat Membru ta’ identifikazzjoni għandu jħallas lura l-porzjon rilevanti tal-parti korrispondenti tal-ammont li nżamm f’konformità mal-Artikolu 46(3) tar-Regolament (UE) Nru 904/2010 u l-Istat Membru ta’ konsum għandu jħallas lura l-ħlas żejjed nieqes l-ammont li għandu jitħallas lura mill-Istat Membru ta’ identifikazzjoni.
                           L-Istati Membri tal-konsum għandhom jinformaw, b’mezzi elettroniċi, lill-Istat Membru ta’ identifikazzjoni dwar l-ammont ta’ dawk il-ħlasijiet lura.
                        
                        
                           Artikolu 63a
                           Meta persuna taxxabbli jew l-intermedjarju li jaġixxi f’isimha tippreżenta dikjarazzjoni tal-VAT skont l-Artikoli 364, 369f jew 369s tad-Direttiva 2006/112/KE, iżda ma jkun sar ebda ħlas jew il-ħlas ikun inqas minn dak li jirriżulta mid-dikjarazzjoni, fl-għaxar jum wara l-aħħar jum li fih kellu jsir il-ħlas skont l-Artikoli 367, 369i jew 369v tad-Direttiva 2006/112/KE, l-Istat Membru ta’ identifikazzjoni għandu jfakkar, b’mezzi elettroniċi, lill-persuna taxxabbli jew lill-intermedjarju li jaġixxi f’isimha dwar kwalunkwe ħlas tal-VAT dovut.
                           L-Istat Membru ta’ identifikazzjoni għandu jinforma, b’mezzi elettroniċi, lill-Istati Membri tal-konsum li t-tfakkira ntbagħtet.
                           Kwalunkwe tfakkira sussegwenti u l-passi li ttieħdu biex tinġabar il-VAT għandhom ikunu taħt ir-responsabbiltà tal-Istat Membru tal-konsum ikkonċernat. Meta tali tfakkiriet sussegwenti jkunu nħarġu minn Stat Membru ta’ konsum, il-VAT korrispondenti għandha titħallas lil dak l-Istat Membru.
                           L-Istat Membru ta’ konsum għandu jinforma, b’mezzi elettroniċi, lill-Istat Membru ta’ identifikazzjoni li nħarġet tfakkira.
                        
                        
                           Artikolu 63b
                           Meta ma tkun ġiet ippreżentata l-ebda dikjarazzjoni tal-VAT, jew meta d-dikjarazzjoni tal-VAT tkun ġiet ppreżentata tard jew tkun inkompluta jew tkun skorretta, jew meta l-ħlas tal-VAT ikun tard, kwalunkwe mgħax, penali jew kwalunkwe tariffi oħra għandhom jiġu kkalkulati u vvalutati mill-Istat Membru tal-konsum. Il-persuna taxxabbli jew l-intermedjarju li jaġixxi f’isimha għandha tħallas tali mgħax, penali jew kull tariffa oħra direttament lill-Istat Membru tal-konsum.
                        
                        
                           Sottotaqsima 10
                        
                        
                           
                              Rekords
                           
                        
                        
                           Artikolu 63c
                           
                              1.   Sabiex jitqiesu bħala dettaljati biżżejjed skont it-tifsira tal-Artikoli 369 u 369k tad-Direttiva 2006/112/KE, ir-reġistri miżmuma mill-persuna taxxabbli għandu jkun fihom l-informazzjoni li ġejja:
                              
                                          (a)
                                       
                                       
                                          l-Istat Membru tal-konsum fejn huma pprovduti l-merkanzija jew is-servizzi;
                                       
                                    
                                          (b)
                                       
                                       
                                          it-tip ta’ servizzi jew id-deskrizzjoni u l-kwantità ta’ merkanzija pprovduta;
                                       
                                    
                                          (c)
                                       
                                       
                                          id-data tal-provvista tal-merkanzija jew tas-servizzi;
                                       
                                    
                                          (d)
                                       
                                       
                                          l-ammont taxxabbli b’indikazzjoni tal-munita użata;
                                       
                                    
                                          (e)
                                       
                                       
                                          kull żieda jew tnaqqis sussegwenti tal-ammont taxxabbli;
                                       
                                    
                                          (f)
                                       
                                       
                                          ir-rata ta’ VAT applikata;
                                       
                                    
                                          (g)
                                       
                                       
                                          l-ammont ta’ VAT li għandu jitħallas b’indikazzjoni tal-munita użata;
                                       
                                    
                                          (h)
                                       
                                       
                                          id-data u l-ammont ta’ ħlasijiet riċevuti;
                                       
                                    
                                          (i)
                                       
                                       
                                          kwalunkwe ħlas fuq il-kont riċevut qabel il-provvista tal-merkanzija jew tas-servizzi;
                                       
                                    
                                          (j)
                                       
                                       
                                          meta tinħareġ irċevuta, l-informazzjoni li tinsab fuq l-irċevuta;
                                       
                                    
                                          (k)
                                       
                                       
                                          fir-rigward tas-servizzi, l-informazzjoni użata biex jiġi ddeterminat il-post fejn il-klijent huwa stabbilit jew għandu l-indirizz permanenti tiegħu jew li s-soltu jirrisjedi fih u, fir-rigward tal-merkanzija, l-informazzjoni użata biex jiġi ddeterminat il-post fejn jibda u jispiċċa d-dispaċċ jew it-trasport tal-merkanzija lill-klijent;
                                       
                                    
                                          (l)
                                       
                                       
                                          kwalunkwe prova ta’ dikjarazzjonijiet possibbli ta’ merkanzija, inkluż l-ammont taxxabbli u r-rata tal-VAT applikati.
                                       
                                    
                           
                              2.   Sabiex jitqiesu bħala dettaljati biżżejjed skont it-tifsira tal-Artikolu 369x tad-Direttiva 2006/112/KE, ir-reġistri miżmuma mill-persuna taxxabbli jew mill-intermedjarju li jaġixxi f’isimha għandu jkun fihom l-informazzjoni li ġejja:
                              
                                          (a)
                                       
                                       
                                          l-Istat Membru tal-konsum fejn hija pprovduta l-merkanzija;
                                       
                                    
                                          (b)
                                       
                                       
                                          id-deskrizzjoni u l-kwantità ta’ merkanzija pprovduta;
                                       
                                    
                                          (c)
                                       
                                       
                                          id-data tal-provvista tal-merkanzija;
                                       
                                    
                                          (d)
                                       
                                       
                                          l-ammont taxxabbli b’indikazzjoni tal-munita użata;
                                       
                                    
                                          (e)
                                       
                                       
                                          kull żieda jew tnaqqis sussegwenti tal-ammont taxxabbli;
                                       
                                    
                                          (f)
                                       
                                       
                                          ir-rata ta’ VAT applikata;
                                       
                                    
                                          (g)
                                       
                                       
                                          l-ammont ta’ VAT li għandu jitħallas b’indikazzjoni tal-munita użata;
                                       
                                    
                                          (h)
                                       
                                       
                                          id-data u l-ammont ta’ ħlasijiet riċevuti;
                                       
                                    
                                          (i)
                                       
                                       
                                          meta tinħareġ irċevuta, l-informazzjoni li tinsab fuq l-irċevuta;
                                       
                                    
                                          (j)
                                       
                                       
                                          l-informazzjoni użata biex jiġi ddeterminat il-post fejn jibda u jispiċċa d-dispaċċ jew it-trasport tal-merkanzija lill-klijent;
                                       
                                    
                                          (k)
                                       
                                       
                                          prova ta’ dikjarazzjonijiet possibbli ta’ merkanzija, inkluż l-ammont taxxabbli u r-rata tal-VAT applikati;
                                       
                                    
                                          (l)
                                       
                                       
                                          in-numru tal-ordni jew in-numru uniku tat-tranżazzjoni;
                                       
                                    
                                          (m)
                                       
                                       
                                          in-numru uniku tal-kunsinna fejn dik il-persuna taxxabbli hija direttament involuta fil-konsenja.
                                       
                                    
                           
                              3.   L-informazzjoni msemmija fil-paragrafi 1 u 2 għandha tiġi rreġistrata mill-persuna taxxabbli jew mill-intermedjarju li jaġixxi f’isimha b’tali mod li tista’ tkun disponibbli b’mezzi elettroniċi mingħajr dewmien u għal kull oġġett individwali jew servizz ipprovdut.
                              Fejn persuna taxxabbli jew l-intermedjarju li jaġixxi f’isimha tkun intalbet tippreżenta, b’mezzi elettroniċi, ir-rekords imsemmija fl-Artikoli 369, 369k u 369x tad-Direttiva 2006/112/KE u din tonqos milli tippreżentahom fi żmien 20 jum mid-data tat-talba, l-Istat Membru ta’ identifikazzjoni għandu jfakkar lill-persuna taxxabbli jew l-intermedjarju li jaġixxi f’isimha biex tippreżenta dawk ir-reġistri. L-Istat Membru ta’ identifikazzjoni għandu jinforma b’mezzi elettroniċi lill-Istati Membri tal-konsum li t-tfakkira ntbagħtet.”.
                           
                        
                     
                  
                        (6)
                     
                     
                        fil-Kapitolu XI tiddaħħal it-Taqsima li ġejja:
                        “TAQSIMA 3
                        
                           
                              Arranġamenti speċjali għad-dikjarazzjoni u għall-ħlas tal-VAT fuq l-importazzjoni
                           
                        
                        
                           
                              (Artikoli 369y sa 369zb tad-Direttiva 2006/112/KE)
                           
                        
                        
                           Artikolu 63d
                           L-applikazzjoni għall-ħlas ta’ kull xahar tal-VAT fuq l-importazzjoni f’konformità mal-arranġamenti speċjali għad-dikjarazzjoni u għall-ħlas tal-VAT fuq l-importazzjoni prevista fil-Kapitolu 7 tat-Titolu XII tad-Direttiva 2006/112/KE tista’ tkun suġġetta għall-kondizzjonijiet applikabbli għad-differiment tal-ħlas ta’ dazju doganali f’konformità mar-Regolament (UE) Nru 952/2013 tal-Parlament Ewropew u tal-Kunsill. (*1)
                           
                           Għall-fini tal-applikazzjoni tal-arranġamenti speċjali, l-Istati Membri jistgħu jqisu l-kundizzjoni “ li tippreżenta l-merkanzija lid-dwana għan-nom tal-persuna li għaliha tkun il-merkanzija” bħala ssodisfata jekk il-persuna li tippreżenta l-merkanzija lid-dwana tiddikjara l-intenzjoni tagħha li tagħmel użu tal-arranġamenti speċjali u li tiġbor il-VAT mingħand il-persuna li għaliha tkun destinata l-merkanzija.”.
                        
                        
                           (*1)  Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1)."
                        
                     
                  
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2021.
            Madankollu, l-Istati Membri għandhom jippermettu lill-persuni taxxabbli u lill-intermedjarji li jaġixxu f’isimhom biex jippreżentaw l-informazzjoni meħtieġa skont l-Artikoli 360, 369c jew 369o tad-Direttiva 2006/112/KE għar-reġistrazzjoni taħt l-iskemi speċjali mill-1 ta’ Ottubru 2020.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ Novembru 2019.
            
               
                  Għall-Kunsill
               
               
                  Il-President
               
               H. KOSONEN
            
         
         
            (1)  ĠU L 347, 11.12.2006, p. 1.
         
            (2)  Id-Direttiva tal-Kunsill (UE) 2017/2455 tal-5 ta’ Diċembru 2017 li temenda d-Direttiva 2006/112/KE u d-Direttiva 2009/132/KE fir-rigward ta’ ċerti obbligi tat-taxxa fuq il-valur miżjud għall-provvisti ta’ servizzi u għall-bejgħ mill-bogħod ta’ oġġetti (ĠU L 348, 29.12.2017, p. 7).
         
            (3)  Ir-Regolament ta’ Implimentazzjoni tal-Kunsill (UE) Nru 282/2011 tal-15 ta’ Marzu 2011 li jistabbilixxi miżuri ta’ implimentazzjoni fir-rigward tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 77, 23.3.2011, p. 1).
         
            (4)  Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).